Honda NC 750 X – Steeds die pendelkoningDie Honda NC 750 X. Foto: Brian Cheyne As mense my vra watter motorfiets ek sal aanbeveel vir iemand wat lanklaas motorfiets gery het, of wat begin pendel werk toe, was my standaard antwoord altyd: die Honda NC 700 of NC 750. Drie jaar gelede was ek by die bekendstelling van die NC 750 X en dit het net my opinie versterk. Noudat ek so week met een deurgebring het, oorweeg ek dit sterk om een vir myself aan te skaf. NC staan vir New Concept, en as ŉ mens na die fiets kyk is dit duidelik waar die benaming vandaan kom. Hoewel dit die afmetings en uiterlike voorkoms van ’n motorfiets het, skuil daar ’n paar verassings op die NC. Die Honda NC 750 X. Foto: Brian Cheyne Die NC is uit die staanspoor ontwerp vir ekonomie en gerief. Vir die ekonomie het Honda sy bewese enjin uit die Honda Jazz-motortjie gelig en in twee gesaag. Die parallel twee enjin lewer 54 perdekrag teen 6 250 revolusies per minuut en is ver vorentoe gekantel. Ek het ’n week lank in verskeie toestande gery en my gemiddelde brandstof verbruik was 3,3 liter per 100 km. Die brandstoftenk sit onder die saal en hou maar 14 liter, maar met die ekonomiese enjin behoort jy maklik 400 km per tenk te kry. Die rede hoekom die enjin vorentoe gekantel is en die brandstoftenk onder die saal sit, is omdat die NC ’n groot paneelkissie het waar die brandstoftenk gewoonlik sit. Hierdie spasie is groot genoeg om ’n volgrootte valhelm te sluk en sal meer as genoeg pakplek bied as jy gou wil gaan brood en melk koop. Bo-op die tenk is daar ook plastiekinsetsels wat dit maklik maak om iets daarop vas te maak soos ’n tenksakkie. Die Honda NC 750 X. Foto: Brian Cheyne Die ryposisie is regop en neutraal. Dit maak dat jy lang afstande kan aflê met gemak. Die NC het ’n klein, nie-verstelbare windskermpie wat verbasend goed werk om die wind van jou af te hou. Die saal bied genoeg ondersteuning en is 83 cm hoog. Die instrumentasie is ’n klein vloeikristaleenheid. Dit het wit letters op ’n swart agtergrond en die toereteller verander van kleur soos die toere klim, maar is ongelukkig nie so duidelik helder oordag nie. Dit het ’n klein plastiekdakkie oor wat help, maar in helder sonskyn is die skerm moeilik om te lees. Dit bevat baie inligting vir so ŉ klein eenheid en ek het veral gehou van die brandstofverbruiksyfer. Die Honda NC 750 X. Foto: Brian Cheyne Op die pad is die NC werklik ŉ fees om te ry. Hoewel die verrigting nie juis aardskuddend is nie, is die kraglewering meer as genoeg vir alledaagse gebruik. Op 120 km/h tol die enjin teen ’n lae 3 500 revolusies per minuut en die enjin is heeltemal vry van vibrasies. Daar is ook genoeg woema vir ’n vinnige verbysteek. Die fiets het net een skyf voor maar ek het nooit getwyfel oor die remme se vermoë om die fiets tot stilstand te dwing nie. Die 2019-model kom nou ook met tolbeheer as standaard. Die NC is beskikbaar met ’n ses-spoed ratkas of met Honda se DCT outomatiese ratkas. Laasgenoemde sal die NC nog meer moeitevry maak. Die NC750X is prakties, gemaklik en belaglik lig op brandstof. So, as jy ’n pendelfiets soek wat ewe gemaklik op naweke langer afstande kan aflê, dan kan jy maar met ’n geruste hart ’n NC aanskaf. Produkblad: https://www.honda.co.za/motorcycles/nc750x Prys: NC 750 X – R 105 999 (R 100 999 sonder tolbeheer) NC 750 XD – R 113 999 (Beskik oor DCT-ratkas)